Il-Papa Franġisku joħroġ mill-Isptar Il-Papa Franġisku rritorna fil-Vatikan, 11-il jum wara li għamel operazzjoni skedata fil-musrana. Dalgħodu huwa deher ħiereġ mill-Isptar f'Ruma fejn kien jinsab rikoverat. Qabel ma rritorna fil-Vatikan, il-Papa Franġisku waqaf jitlob fil-Bażilika ta' Santa Maria Maggiore f'Ruma. Normalment huwa jagħmel dan fi tmiem kull vjaġġ biex jirringrazzja lill-Madonna. Il-Ħadd li għadda, il-Papa, li għandu 84 sena, għamel l-ewwel dehra pubblika tiegħu wara l-operazzjoni li għamel fl-4 ta' Lulju. Ilbieraħ, il-Vatikan ippubblika ħames ritratti li juru l-Papa waqt żjara li għamel fis-sala tat-tfal tal-onkoloġija. Huwa deher f'kundizzjoni tajba waqt li mexa mingħajr għajnuna tul il-kuridur tas-sala, fejn sellem lit-tfal, il-ġenituri u t-tobba.